Rușii încearcă să își apere submarinele de dronele ucrainenilor / Au montat cuști pe turnuri de comandă și au construit un model fals într-un port
Rușii au luat măsuri pentru a-și apăra submarinele de dronele ucrainenilor, iar printre acestea se numără montarea de cuști pe turnurile de comandă (chioșcuri) și construcția unui submarin fals lângă unul real, într-un port, transmite The War Zone.
Moscova a pierdut deja în acest război un submarin diesel-electric din clasa Kilo, Rostov-pe-Don, în valoare de aproximativ 350 de milioane de dolari.
Recent, submarinul Tula, din clasa Delta-IV, a fost fotografiat cu o cușcă montată peste turnul de comandă. Aceasta are rolul de a proteja elementul respectiv de un atac cu dronă. În partea superioară a turnului, submarinele au o zonă în care membri ai echipajul pot sta atunci când nava navighează la suprafață. Astfel de cuști sunt folosite la scară largă în războiul terestru din Ucraina, fiind montate pe tancuri, obuziere sau transportoare blindate de trupe.
Cușca de pe Tula apare în imagini transmise de canalul de televiziune Russia-24. Submarinul nuclear, care are la bord rachete balistice, face parte din Flota militară de nord.
Latest Defence Intelligence update on the situation in Ukraine – 20 March 2024.
— Ministry of Defence 🇬🇧 (@DefenceHQ) March 20, 2024
Totodată, Ministerul Apărării din Marea Britanie a publicat pe rețeaua de socializare X (fosta Twitter) imagini cu un submarin fals construit de ruși în baza navală Novorossiisk din Marea Neagră. "Momeala", compusă dintr-o formă vopsită în negru și o structură care mimează un turn de comandă, se afla lângă un submarin real din clasa Kilo.
Rusia a mai plasat și avioane false, care mimează modelele Tu-95 Bear sau Su-34, în bazele aeriene.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank